กระทรวงพัฒนาสังคมและความมั่นคงของมนุษย์ จัดงาน Thailand Social Expo 2018 มหกรรมความรู้และบริการทางสังคม
กระทรวงพัฒนาสังคมและความมั่นคงของมนุษย์ จัดงาน Thailand Social Expo 2018 มหกรรมความรู้และบริการทางสังคม ศูนย์เรียนรู้การต่อต้านการค้ามนุษย์ เพื่อให้ประชาชนทั่วไป ได้เห็นกระบวนการทำงานการป้องกันและปราบปรามการค้ามนุษย์
 


ดร.ปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ กล่าวถึงการจัดงาน Thailand Social Expo 2018 มหกรรมความรู้และบริการทางสังคม ศูนย์เรียนรู้การต่อต้านการค้ามนุษย์ ว่า งานดังกล่าวจัดขึ้น ณ Hall 5-8 ศูนย์การแสดงสินค้าและการประชุมอิมแพค เมืองทองธานี จังหวัดนนทบุรี ระหว่างวันที่ 3-5 สิงหาคมนี้ โดยมีการนิทรรศการแสดงการเพื่อแสดงผลการดำเนินงานด้านการป้องกันและปราบปรามการค้ามนุษย์ของประเทศไทยขึ้น เพื่อให้ประชาชนทั่วไป ได้เห็นกระบวนการทำงานการป้องกันและปราบปรามการค้ามนุษย์ ตอบสนองแนวคิด “ประชารัฐร่วมใจ ต้านภัยการค้ามนุษย์” โดยการสร้างแบบจำลอง ศูนย์เรียนรู้การต่อต้านการค้ามนุษย์ ซึ่งของจริงจะตั้งอยู่ภายในสถานคุ้มครองสวัสดิภาพผู้เสียหายจากการค้ามนุษย์ ที่จะเป็นแหล่งรวมข้อมูลสำคัญเกี่ยวกับการค้ามนุษย์ เพื่อให้ประชาชน บุคคลทั่วไป ศึกษาเรียนรู้ ซึ่ง พลเอก ประยุทธ์ จันทร์โอชา นายกรัฐมนตรี จะเป็นประธานในพิธีเปิดวันนี้ และกล่าวปาฐกถาพิเศษ ในหัวข้อ การพัฒนาสังคมในยุคไทยแลนด์ 4.0 ทั้งนี้ภายในงานยังมีเสวนาทางวิชาการอีกหลายเรื่อง เช่น สังคมผู้สูงอายุ และเงินอุดหนุนและพัฒนาเด็กแรกเกิด ที่เปิดโอกาสให้ผู้สนใจเข้าร่วมชมงานครั้งนี้
 


สำหรับภายในศูนย์เรียนรู้การต่อต้านการค้ามนุษย์ จะแบ่งออกเป็น 5 โซน ได้แก่ โซนที่ 1 Introduction เป็นการนำเสนอข้อมูลเกี่ยวกับสถานการณ์การค้ามนุษย์ในประเทศไทย ผ่านการนำเสนอในรูปแบบสื่อภาพยนตร์ โดยจัดเป็นรูปแบบ มินิเธียเตอร์ เพื่อรับชมประกอบกับการแสดงข้อมูลเกี่ยวกับการค้ามนุษย์ สถานะของประเทศไทย และรูปแบบการแสวงประโยชน์ //โซนที่ 2 Legal Development เป็นการนำเสนอพัฒนาการของกฎหมายค้ามนุษย์ในประเทศไทย ในยุคก่อนมีกฎหมายว่าด้วยการป้องกันและปราบปรามการค้ามนุษย์ และยุคที่มีกฎหมายแล้ว //โซนที่ 3 Safe Protection การนำเสนอกระบวนการคุ้มครองสวัสดิภาพ ในสถานคุ้มครองสวัสดิภาพผู้เสียหายจากการค้ามนุษย์ของ พม.  //โซนที่ 4 Data Statistic การนำเสนอข้อมูลรายงานการค้ามนุษย์ สิทธิของผู้เสียหาย กองทุนเพื่อการป้องกันและปราบปรามการค้ามนุษย์ รวมถึง สถิติการดำเนินคดี จำนวนคดี ผู้ต้องหา ผู้เสียหายในคดีค้ามนุษย์ //และ โซนที่ 5 Cooperation ความร่วมมือผ่านกลไกคณะกรรมการระดับชาติ อำนาจหน้าที่ และบันทึกความร่วมมือระหว่างประเทศไทย และประเทศต้นทางที่มีผู้เสียหายจากการค้ามนุษย์ในประเทศไทย ซึ่งเป็นความร่วมมือในระดับทวิภาคี เพื่อการส่งกลับและคืนสู่สังคมที่มีประสิทธิภาพ และในโซนนี้ ทุกคนจะได้ร่วมลงนามเพื่อแสดงเจตนารมณ์ร่วมกันในการต่อต้านการค้ามนุษย์ในประเทศไทย นอกจากนี้ยังมีกิจกรรมให้ผู้เข้าร่วมชมได้สนุก และได้สาระความรู้ไปพร้อม ๆ กัน